Pokrajinsko tajništvo za obrazovanje, propise, upravu i nacionalne manjine ‒ nacionalne zajednice, na temelju članaka 15., 16. i 24. stavka 2. Pokrajinske skupštinske odluke o pokrajinskoj upravi („Službeni list APV”, broj: 37/14, 54/14 ‒ dr. odluka 37/2016, 29/2017, 24/2019, 66/20 i 38/21), članaka 11., 22. i 23. Pokrajinske skupštinske odluke o proračunu Autonomne Pokrajine Vojvodine za 2025. godinu („Službeni list APV“, broj: 57/2024), Uredbe o sredstvima za poticanje programa ili nedostajućeg dijela sredstava za financiranje programa od javnog interesa koje realiziraju udruge („Službeni glasnik RS“, broj: 16/2018), Upute o obvezi definiranja veze između utvrđenog javnog interesa i financiranja programa koje realiziraju udruge („Službeni list APV”, broj: 1/2020), u vezi s Pokrajinskom skupštinskom odlukom o dodjeli proračunskih sredstava za unaprjeđenje položaja nacionalnih manjina – nacionalnih zajednica i razvoj multikulturalizma i tolerancije („Službeni list APV“, broj: 8/2019), d o n o s i

**PRAVILNIK**

**O DODJELI PRORAČUNSKIH SREDSTAVA POKRAJINSKOG TAJNIŠTVA ZA OBRAZOVANJE, PROPISE, UPRAVU I NACIONALNE MANJINE – NACIONALNE ZAJEDNICE ZA UNAPRJEĐIVANJE POLOŽAJA NACIONALNIH MANJINA – NACIONALNIH ZAJEDNICA**

**U AUTONOMNOJ POKRAJINI VOJVODINI**

**Opće odredbe**

**Članak 1.**

Ovim Pravilnikom se uređuju način, namjena, postupak, uvjeti, kriteriji i druga pitanja od značaja za dodjelu proračunskih sredstava i druga pitanja značajna za sufinanciranje programa i projekata koji za cilj imaju unaprjeđivanje položaja nacionalnih manjina – nacionalnih zajednica u Autonomnoj Pokrajini Vojvodini (u daljnjem tekstu: AP Vojvodina), sukladno Odluci o proračunu Autonomne Pokrajine Vojvodine za 2025. godinu, u okviru posebnog razdjela Pokrajinskog tajništva za obrazovanje, propise, upravu, nacionalne manjine ‒ nacionalne zajednice (u daljnjem tekstu: Tajništvo).

Svi pojmovi koji se koriste u ovom Pravilniku u muškom gramatičkom rodu obuhvaćaju muški i ženski rod osoba na koje se odnose.

**Namjena i pravo na dodjelu sredstava**

**Članak 2.**

Pravo na dodjelu proračunskih sredstava Tajništva za unaprjeđivanje položaja nacionalnih manjina – nacionalnih zajednica imaju udruge, fondovi i fondacije pripadnika nacionalnih manjina – nacionalnih zajednica, koje imaju registrirano sjedište na teritoriju AP Vojvodine (u daljnjem tekstu: podnositelji prijave), čiji su programi i projekti, kao i čija je djelatnost i cilj osnivanja, u vezi s unaprjeđivanjem položaja nacionalnih manjina i nacionalnih zajednica u AP Vojvodini.

Dodjela sredstava se obavlja za programe i projekte usmjerene na unaprjeđivanje položaja nacionalnih manjina – nacionalnih zajednica, a naročito za:

* + - očuvanje, prezentaciju i njegovanje jezika, narodnih običaja i starih obrta;
		- zaštitu i prezentaciju folklorne baštine;
		- stvaranje uvjeta za razvoj kulture, znanosti i umjetnosti;
		- njegovanje i poticanje narodnog stvaralaštva;
		- predstavljanje kulturnih dobara od iznimnog značaja;
		- književno, dramsko, scensko, glazbeno i likovno stvaralaštvo, memorijale, festivale, jubilarne manifestacije, umjetničke kolonije, kampove kojima se njeguju tolerancija i prava nacionalnih manjina – nacionalnih zajednica;
		- konferencije, turnire, skupove i slično, kojima se njeguju tolerancija i prava nacionalnih manjina – nacionalnih zajednica;
		- njegovanje i razvoj amaterizma, gostovanja ansambala;
		- suradnju s matičnim zemljama i druge oblike suradnje;
		- projekte koji se odnose na razvijanje, očuvanje i njegovanje duha međunacionalne tolerancije kod mladih;
		- unaprjeđenje produkcije i produkciju televizijskog i radijskog programa, internetskih prezentacija, drugih oblika elektroničkih prezentacija, tiskanih propagandnih aktivnosti, aktivnosti u tiskanim medijima i drugih oblika medijskih aktivnosti.

Pravo na dodjelu sredstava nemaju izravni i neizravni proračunski korisnici, trgovačka društva i nacionalna vijeća nacionalnih manjina.

**Način i visina dodjele sredstava**

**Članak 3.**

Programi i projekti iz članka 1. ovog Pravilnika financiraju se i sufinanciraju putem javnog natječaja (u daljnjem tekstu: natječaj), koji se raspisuje najmanje jednom godišnje, sukladno financijskom planu Tajništva, a na temelju podnesenih prijava na natječaj.

Natječaj se raspisuje 29. siječnja 2025. godine. Rok za podnošenje prijava istječe 28. veljače 2025. godine.

Natječaj se raspisuje na ukupan iznos od 45.000.000,00 dinara.

Najniži i najviši iznos za dodjelu sredstava po jednoj prijavi na natječaj nije ograničen, osim u slučaju da je natječajem određeno drugačije.

Natječaj sadrži podatke o nazivu akta na temelju kojeg se raspisuje natječaj, visinu ukupnih sredstava predviđenih za dodjelu po natječaju, iznos sredstava opredijeljen po nacionalnim manjinama – nacionalnim zajednicama, o tome tko se može prijaviti na natječaj i za koje namjene, kriterije po kojima će se rangirati prijave na natječaj, način i rok za podnošenje prijava na natječaj, kao i dokumentaciju kojom se dokazuje ispunjenost uvjeta i kriterija za podnošenje prijave na natječaj.

**Objava natječaja**

**Članak 4.**

Natječaj se objavljuje u „Službenom listu Autonomne Pokrajine Vojvodine“ i na mrežnoj stranici Tajništva, a obavijest o natječaju i adresa internetske prezentacije na kojoj je objavljen javni natječaj objavljuje se u najmanje jednim dnevnim novinama koje se distribuiraju za cijeli teritorij Republike Srbije.

Natječaj ili obavijest o natječaju i adresu internetske prezentacije na kojoj je objavljen natječaj, mogu se objaviti i na jezicima nacionalnih manjina – nacionalnih zajednica, koji su u službenoj uporabi u radu tijela Autonomne Pokrajine Vojvodine.

**Prijava za dodjelu sredstava**

**Članak 5.**

Prijava na natječaj podnosi se u pismenoj formi, na jedinstvenom obrascu koji se objavljuje na mrežnoj stranici Tajništva, u roku koji ne može biti kraći od 15 dana od dana objave natječaja.

Broj prijava koje jedan podnositelj prijave može podnijeti nije ograničen, osim u slučaju da je natječajem određeno drugačije.

Podnositelj prijave nema pravo za istu namjenu (program/projekt) podnijeti prijavu na druge natječaje Tajništva.

**Postupanje i obrada prijave za dodjelu sredstava**

**Članak 6.**

Po prijavama postupa i iste obrađuje Tajništvo.

Tajništvo po službenoj dužnosti utvrđuje je li podnositelj prijave upisan u registar nadležnog tijela i ostvaruju li se, prema statutarnim odredbama, ciljevi u području u kojem se program realizira, kao i je li sadržaj prijave za program i projekt u vezi s namjenom natječaja.

Tajništvo zadržava pravo od podnositelja prijave, prema potrebi, zatražiti dodatnu dokumentaciju, podatke i informacije.

Prijave i priložena dokumentacija ne vraćaju se podnositeljima prijave.

Nakon isteka roka za podnošenje prijava za programe i projekte koji za cilj imaju unaprjeđivanje položaja nacionalnih manjina – nacionalnih zajednica, prijave podnositelja koji predstavljaju nacionalne zajednice koje imaju osnovana nacionalna vijeća nacionalnih manjina na teritoriju AP Vojvodine, Tajništvo prosljeđuje nacionalnim vijećima nacionalnih manjina sa sjedištem na teritoriju AP Vojvodine (u daljnjem tekstu: nacionalna vijeća).

Nacionalna vijeća dužna su – u roku od 15 dana od dana primitka prijava – dostaviti Tajništvu prijedlog za dodjelu sredstava.

U slučaju da nacionalna vijeća ne dostave Tajništvu prijedlog za dodjelu sredstava, predmetne prijave dalje obrađuje Tajništvo. Ukoliko nacionalna vijeća ne dostave Tajništvu prijedlog za dodjelu sredstava u predviđenom roku, predmetne prijave dalje obrađuje Tajništvo, bez uzimanja u obzir prijedloga za dodjelu sredstava nacionalnih vijeća, dostavljen nakon isteka roka.

Pravodobne i potpune prijave podnositelja, koji predstavljaju nacionalne manjine – nacionalne zajednice koje nemaju osnovana nacionalna vijeća nacionalnih manjina na teritoriju AP Vojvodine, obrađuje u potpunosti Tajništvo.

**Povjerenstvo za dodjelu sredstava**

**Članak 7.**

Pokrajinski tajnik formira rješenjem natječajno povjerenstvo (u daljnjem tekstu: Povjerenstvo) za provedbu postupka dodjele proračunskih sredstava.

Rješenjem o formiranju Povjerenstva određuju se članovi povjerenstva, zadaci Povjerenstva, kao i sva druga pitanja od značaja za rad i postupanje Povjerenstva.

Članovi Povjerenstva su predstavnici Tajništva, a mogu biti i stručnjaci iz odgovarajućeg područja sukladno natječaju.

Članovi Povjerenstva dužni su potpisati izjavu da nemaju privatni interes u vezi s radom i odlučivanjem Povjerenstva, odnosno provedbom natječaja (izjava o nepostojanju sukoba interesa).

Sukob interesa postoji ako su član Povjerenstva ili članovi njegove obitelji (bračni ili izvanbračni drug, dijete ili roditelj) zaposlenici ili članovi tijela korisnika koje sudjeluje na natječaju ili bilo kojeg drugog pravnog subjekta povezanog na bilo koji način s tim podnositeljem prijave, ili u odnosu na te podnositelje prijave ima bilo koji materijalni ili nematerijalni interes, suprotan javnom interesu i to u slučajevima obiteljske povezanosti, ekonomskih interesa ili drugog zajedničkog interesa.

Član Povjerenstva potpisuje izjavu prije poduzimanja prve radnje u vezi s natječajem.

U slučaju spoznaje da se nalazi u sukobu interesa, član Povjerenstva je dužan o tome odmah obavijestiti ostale članove Povjerenstva i izuzeti se iz daljnjeg rada Povjerenstva. O rješavanju sukoba interesa Tajništvo odlučuje u svakom slučaju posebno, a kada utvrdi sukob interesa, imenovat će u Povjerenstvo novog člana kao zamjenu.

**Razmatranje prijava od strane Povjerenstva**

**Članak 8.**

Nakon isteka roka za dostavu prijedloga za dodjelu sredstava od strane nacionalnih vijeća nacionalnih manjina, sukladno članku 6. ovog pravilnika, Povjerenstvo pristupa razmatranju prijava.

Povjerenstvo će rješenjem odbaciti nepotpune ili nepravilno popunjene prijave tj. prijave u kojima nisu popunjena sva obvezna polja (polja koja nisu obvezna su navedena u obrascu prijave), kao i prijave koje nisu potpisane i pečatirane i nepravodobne prijave.

Povjerenstvo će rješenjem odbaciti i nedopuštene prijave, i to:

* prijave podnesene od strane osoba koje su neovlaštene i subjekata koji nisu predviđeni natječajem;
* prijave koje se ne odnose na natječajem predviđene namjene iz članka 2. ovog Pravilnika;
* prijave koje se odnose na nabavu opreme, investicijska ulaganja ili stalne troškove i redovitu djelatnost podnositelja prijave;
* prijave podnositelja prijava koji nisu podnijeli izvješće o utrošku i korištenju dodijeljenih sredstava za prethodnu godinu, odnosno za koje se utvrdi iz izvješća da su nenamjenski utrošili ta sredstva, kao ni prijave podnositelja koji nisu izmirili obveze po prethodnim natječajima Tajništva u smislu dostavljanja fotografija ili videomaterijala kao dokaza o realiziranim aktivnostima;
* prijave podnositelja prijava koji narativno/financijsko izvješće o realizaciji programa/projekata iz prethodne godine nisu dostavili u predviđenim rokovima;
* programe odnosno projekte čija se realizacija ne može izvršiti tijekom tekuće kalendarske, odnosno proračunske godine.

Podnositelj prijave ima pravo podnijeti žalbu na rješenje o odbacivanju, u roku od 8 dana od dana dostavljanja rješenja. Odluku o žalbi, koja mora biti obrazložena, Tajništvo donosi u roku od 15 dana od dana njezinog primitka.

**Kriteriji za dodjelu sredstava**

**Članak 9.**

Kriteriji za izbor programa i projekata koje će sufinancirati Tajništvo na natječaju su:

* postotni udio pojedine nacionalne manjine – nacionalne zajednice u ukupnoj manjinskoj populaciji u AP Vojvodini;
* ukupni materijalni troškovi programa ili projekta;
* prostorni karakter i značaj programa ili projekta (npr. međunarodni, međuopćinski, lokalni, multietnički, od šireg značaja);
* trajanje programa ili projekta;
* broj sudionika programa ili projekta;
* zainteresiranost publike i posjećenost;
* medijski publicitet (televizijski i radijski prijenosi ili snimci, izvještavanje tiska i drugi načini prezentacije);
* elektronička prisutnost, zastupljenost i aktivnost (npr. postojanje internetske prezentacije, platformi, društvene mreže);
* prateće i naknadne aktivnosti (npr. poseban nastup i predstavljanje pobjednika, gala večeri, izdavanje zbornika, kataloga i drugih publikacija);
* broj osoba angažiranih na programu ili projektu podnositelja zahtjeva;
* ostale aktivnosti, programi i projekte koje organizira podnositelj zahtjeva;
* financiranje programa i projekta od drugih tijela, organizacija, fondova, sponzora ili donatora – iz zemlje ili iz inozemstva;
* mogućnost razvijanja programa i projekta i njihova održivost;
* zakonitost i učinkovitost korištenja sredstava prethodno dobivenih od Tajništva.

**Lista vrednovanja, bodovanja i rangiranja**

**Članak 10.**

Nakon što su razmatrane prijave na natječaj, povjerenstvo usvaja zapisnik.

Radi vrednovanja prijava programa/projekata, povjerenstvo utvrđuje listu vrednovanja, bodovanja i rangiranja (u daljnjem tekstu: rang-lista), uzimajući u obzir navedene kriterije.

Rang-lista, kao i pregled odbačenih prijava predstavlja sastavni dio Zapisnika povjerenstva.

Rang-lista obuhvaća vrednovane, bodovane i rangirane prijave, za koje se predlaže dodjela sredstava, kao i vrednovane, bodovane i rangirane prijave za koje se ne predlaže dodjela sredstava.

Bodovanje se obavlja na sljedeći način:

* usklađenost programa/projekata sa svim zahtjevima natječaja i natječajne dokumentacije – ocjenjuje se je li program/projekt usklađen sa svim zahtjevima natječajne dokumentacije; vrednovanje: 1 – 5 poena;
* zadovoljavanje općeg interesa u području unapređivanja položaja nacionalnih manjina – nacionalnih zajednica i razvoja multikulturalizma i tolerancije na teritoriju Autonomne Pokrajine Vojvodine; vrednovanje: 1 – 5 poena;
* obuhvat programa/projekta – kolike su mogućnosti programa/projekta rada da obuhvati širi krug korisnika i da potakne njihovo aktivno sudjelovanje u realizaciji predviđenih aktivnosti; uključuje li partnerstvo s drugim udrugama, gospodarstvom ili javnim sektorom; vrednovanje: 1 – 5 poena;
* izvješće o utrošku sredstava – udruga, fond odnosno fondacija podnose izvješće o utrošku sredstava dobivenih iz proračuna AP Vojvodine za prethodnu godinu, a udruga, fond ili fondacija, koji prvi put sudjeluju u natječaju za sredstva, podnose izvješće o realizaciji barem jednog programa/projekta iz drugog izvora financiranja; vrednovanje: 1 – 5 poena;
* održivost – hoće li se aktivnosti u vezi s programom/projektom nastaviti i nakon financiranja iz proračuna AP Vojvodine; vrednovanje: 1 – 5 poena;
* aktivnosti i plan rada – postoji li jasna veza između ciljeva i aktivnosti predviđenih programom/projektom, je li predložen plan aktivnosti, te je li on realan i ostvariv u predviđenom vremenu; vrednovanje: 1 – 5 poena.

Povjerenstvo utvrđuje rang-listu prijava u roku koji ne može biti dulji od 60 dana od dana isteka roka za podnošenje prijava.

Rang-lista iz stavka 2. ovog članka objavljuje se na službenoj mrežnoj stranici Tajništva i na portalu e-Uprava.

Podnositelji prijave imaju pravo uvida u podnesene prijave i priloženu dokumentaciju u roku od tri radna dana od dana objave rang-liste iz stavka 2. ovog članka.

Na listu iz stavka 2. ovog članka podnositelji prijave imaju pravo prigovora u roku od osam dana od dana njezine objave.

Odluku o prigovoru, koja mora biti obrazložena, natječajno povjerenstvo donosi u roku od 15 dana od dana njegova prijema.

**Odlučivanje o dodjeli sredstava**

**Članak 11.**

Po isteku roka, iz članka 10. ovog Pravilnika, za podnošenje prigovora odnosno za rješavanje povodom prigovora na listu, rang-lista se dostavlja na odlučivanje pokrajinskom tajniku.

Pokrajinski tajnik odlučuje o dodjeli sredstava po natječaju putem donošenja rješenja o raspodjeli sredstava podnositeljima prijave u roku od 30 dana od dana isteka roka za podnošenje prigovora.

U rješenju iz stavka 2. ovog članka navode se podnositelji prijave kojima su odobrena sredstva i podnositelji prijava kojima nisu odobrena sredstva uz obrazloženje.

Rješenje iz stavka 2. ovog članka je konačno i objavljuje se na službenoj mrežnoj stranici Tajništva i na portalu e-Uprava.

**Ugovor i rješenje o dodjeli sredstava**

**Članak 12.**

Obvezu dodjele sredstava Tajništvo preuzima na temelju ugovora, u smislu zakona kojim se uređuje proračunski sustav.

Podnositelj prijave kome su dodijeljena sredstva dužan je, prije sklapanja ugovora o dodjeli sredstava, Tajništvu dostaviti izjavu da sredstva za realizaciju odobrenog programa/projekta nisu na drugi način već osigurana, kao i izjavu o nepostojanju sukoba interesa i interni akt o antikorupcijskoj politici.

Podnositelj prijave kome budu dodijeljena sredstva po natječaju, u obvezi je dostaviti Tajništvu podatak o posebnom namjenskom podračunu otvoren kod Uprave za trezor za svaku pojedinačnu namjenu (program/projekt) za koju su mu sredstva odobrena.

Tajništvo prenosi dodijeljena sredstva na navedene račune podnositelja prijave na temelju potpisanih ugovora, putem pojedinačnog rješenja, sukladno dinamici priljeva sredstava u proračun AP Vojvodine. Sredstva se mogu koristiti za refundaciju troškova u vezi s namjenom za koju su ista odobrena, uz obvezu dostavljanja dokumentacije o prethodno nastalim troškovima.

Ukoliko podnositelj prijave ne potpiše ugovor i ne dostavi podatak o posebnom namjenskom podračunu otvoren kod Uprave za trezor za svaku pojedinačnu namjenu (program/projekt) za koju su mu sredstva odobrena, u roku koji je odredilo Tajništvo, smatrat će se da je odustao od podnesene prijave.

Umjesto podnositelja prijave iz stavka 5. ovog članka, sredstva se dodjeljuju podnositelju prijave sukladno mjestu rangiranja na listi vrednovanja i rangiranja prijava.

U slučaju da se, uslijed razloga na koje Tajništvo ne može utjecati, dodijeljena sredstva ne mogu prenijeti na navedene račune podnositelja prijave, Tajništvo ima pravo raskinuti ugovor.

**Sukob interesa kod korisnika sredstava**

**Članak 13.**

Podnositelj prijave će poduzeti sve potrebne mjere u cilju izbjegavanja sukoba interesa prilikom korištenja namjenskih sredstava i odmah po spoznaji obavijestiti Tajništvo o svim situacijama koje predstavljaju ili bi mogle dovesti do sukoba interesa, sukladno zakonu.

Sukob interesa postoji u situaciji u kojoj je nepristrano izvršenje ugovornih obveza bilo koje osobe vezane ugovorom ugroženo zbog prilike da ta osoba svojom odlukom ili drugim aktivnostima učini pogodnost sebi ili s njom povezanim osobama (članovi obitelji: supružnik ili izvanbračni partner, dijete ili roditelj), zaposlenom, članu udruge, a na štetu javnog interesa i to u slučaju obiteljske povezanosti, ekonomskih interesa ili drugog zajedničkog interesa s tom osobom.

Svaki sukob interesa Tajništvo posebno razmatra i može od podnositelja prijave zatražiti sve potrebne obavijesti i dokumentaciju.

U slučaju utvrđenog postojanja sukoba interesa u provedbi ugovora, Tajništvo će zatražiti od podnositelja prijave (udruge) bez odlaganja, a najkasnije u roku od 30 dana, poduzimanje odgovarajućih mjera.

Ne smatra se sukobom interesa kada korisnik sredstava provodi program koji je usmjeren na članove udruge kao korisnike programa koji pripadaju društveno osjetljivim skupinama ili osobama s invaliditetom.

**Preraspodjela sredstava**

**Članak 14.**

Podnositelj prijave, u iznimnim situacijama, može tražiti suglasnost Tajništva radi preraspodjele sredstava za realizaciju planiranih aktivnosti u okviru odobrenog programa ili projekta.

Zahtjevom za preraspodjelu sredstava ne može se tražiti povećanje rashoda koji se odnose na ljudske resurse.

Preraspodjela sredstava se može izvršiti tek nakon dobivanja pismene suglasnosti ili potpisivanjem aneksa ugovora.

**Praćenje realizacije programa i projekta**

**Članak 15.**

Program i projekt za koji su odobrena sredstva realizira se tijekom kalendarske godine, odnosno do 31. prosinca 2025. godine.

Tajništvo prati realizaciju programa ili projekta za koji su odobrena sredstva.

Praćenje realizacije obuhvaća:

1. obvezu podnositelja prijave da obavještava Tajništvo o realizaciji programa ili projekata, u rokovima određenima ugovorom;
2. pregledanje izvješća od strane Tajništva;
3. nadzorne posjete predstavnika Tajništva;
4. obvezu podnositelja prijave da omogući predstavnicima Tajništva izvršenje uvida u relevantnu dokumentaciju nastalu tijekom realizacije programa ili projekta;
5. prikupljanje informacija od podnositelja prijave;
6. druge aktivnosti predviđene ugovorom.

Podnositelj prijave je dužan Tajništvu omogućiti praćenje realizacije programa ili projekta.

**Nadzorni posjeti**

**Članak 16.**

U cilju praćenja realizacije programa ili projekta, Tajništvo može realizirati nadzorne posjete.

Za programe ili projekte čije trajanje je dulje od šest mjeseci i čija je vrijednost odobrenih sredstava veća od 500.000,00 dinara, kao i programe ili projekte koji traju dulje od godinu dana, Tajništvo realizira najmanje jedan nadzorni posjet tijekom trajanja programa ili projekta, odnosno najmanje jednom godišnje.

Tajništvo sastavlja izvješće o nadzornom posjetu u roku od 10 dana od dana provedenog posjeta.

Ukoliko se prilikom praćenja realizacije programa i projekta ili tijekom nadzornih posjeta utvrdi nenamjensko trošenje sredstava, Tajništvo ima pravo raskinuti ugovor i zahtijevati povrat prenesenih sredstava sa zakonskom kamatom.

**Izvješće o provedbi programa i projekta i korištenju sredstava**

**Članak 17.**

Podnositelj prijave je obvezan Davatelju sredstava tijekom realizacije manifestacije/događaja, dostavljati fotografije i videomaterijale nastale u realizaciji manifestacije, a u slučaju da se na fotografijama i videomaterijalima nalaze maloljetnici, podnositelj prijave je dužan prethodno pribaviti suglasnost njihovih roditelja ili skrbnika i smatra se da za dostavljene fotografije i videomaterijale postoji takva suglasnost kod podnositelja prijave.

Podnositelj prijave je dužan na svom promotivnom materijalu ili na drugi odgovarajući način objaviti da je u financiranju aktivnosti sudjelovalo Pokrajinsko tajništvo za obrazovanje, propise, upravu i nacionalne manjine – nacionalne zajednice.

Podnositelj prijave dužan je dodijeljena sredstva koristiti namjenski i zakonito, a neutrošena sredstva vratiti u proračun AP Vojvodine.

Podnositelj prijave je u obvezi podnijeti izvješće o korištenju sredstava, najkasnije u roku od 15 (petnaest) dana od utvrđenog roka za realizaciju namjene, a najkasnije do 31. prosinca 2025. godine, s pripadajućom dokumentacijom koju su ovjerile odgovorne osobe.

Podnositelju prijave koji ne dostavi izvješće u propisanom roku, šalje se Zahtjev za dostavljanje izvješća o korištenju sredstava, odnosno opomena.

Ukoliko ni nakon 8 dana od dana primitka Opomene ne dostavi potpuno narativno i financijsko izvješće, podnositelj prijave je u obavezi izvršiti povrat sredstava u proračun AP Vojvodine sa zakonskom kamatom i gubi pravo na podnošenje prijava prilikom raspisivanja sljedećeg natječaja.

Podnositelju prijave koji dostavi nepotpuno i nepravilno izvješće, upućuje se zahtjev za dopunu i ispravak izvješća.

U slučaju sumnje da dodijeljena sredstva nisu namjenski korištena, Tajništvo će pokrenuti postupak pred nadležnom proračunskom inspekcijom, radi kontrole namjenskog i zakonitog korištenja sredstava.

Podnositelj prijave je u obvezi dobivena sredstva vratiti u proračun AP Vojvodine, ukoliko se utvrdi da sredstva nisu iskorištena za realizaciju namjene za koju su dodijeljena.

**Izvješće Tajništva**

**Članak 18.**

Tajništvo izrađuje izvješće o realiziranoj financijskoj potpori programima, odnosno projektima koji za cilj imaju unaprjeđivanje položaja nacionalnih manjina – nacionalnih zajednica u AP Vojvodini iz proračunskih sredstava u prethodnoj kalendarskoj godini.

Izvješće iz stavka 1. ovog članka objavljuje se na službenoj mrežnoj stranici Tajništva i na portalu e-Uprava.

**Završne odredbe**

**Članak 19.**

Danom stupanja na snagu ovog Pravilnika prestaje vrijediti Pravilnik o dodjeli proračunskih sredstava Pokrajinskog tajništva za obrazovanje, propise, upravu i nacionalne manjine – nacionalne zajednice za unaprjeđivanje položaja nacionalnih manjina – nacionalnih zajednica i razvoj multikulturalizma i tolerancije u Autonomnoj Pokrajini Vojvodini („Službeni list APV“, broj: 7/2023),

Ovaj Pravilnik stupa na snagu danom objave u „Službenom listu Autonomne Pokrajine Vojvodine“, a bit će postavljen i na službenoj mrežnoj stranici Pokrajinskog tajništva za obrazovanje, propise, upravu i nacionalne manjine – nacionalne zajednice.

**POKRAJINSKO TAJNIŠTVO ZA OBRAZOVANJE, PROPISE, UPRAVU I**

 **NACIONALNE MANJINE – NACIONALNE ZAJEDNICE**

Klasa: 000129850 2025 09427 005 001 000 001

Novi Sad, 24. 1. 2025. godine

 POKRAJINSKI TAJNIK

Róbert Ótott v.r.